დანართი №4

**მინიმალური აღჭურვილობის ჩამონათვალი**

**1. მინიმალური აღჭურვილობის ჩამონათვალის შინაარსი და მისი შეთანხმება**

1.1. სააგენტოს მიერ MEL–ის შეთანხმების შემდეგ, MMEL–ში ნებისმიერი შესაბამისი ცვლილებისას ექსპლუატანტმა ამ ნაწილის მე–2 პუნქტში განსაზღვრულ ვადაში უნდა შეცვალოს მინიმალური აღჭურვილობის ჩამონათვალი და წარუდგინოს სააგენტოს. MMEL–ში ნებისმიერი შემდეგი ცვლილება საჭიროებს MEL–ის ცვლილებას:

ა) გამოსწორების ინტერვალის შემცირება;

ბ) აღჭურვილობის ელემენტის ცვლილება, მხოლოდ მაშინ, როდესაც ცვლილება უკავშირდება სხ–ს ან ექსპლუატაციის ტიპს და არის მეტად შემზღუდველი.

1.2. უსაფრთხოებასთან დაკავშირებული ცვლილებების დანერგვისათვის სააგენტოს მიერ შესაძლოა მოთხოვნილ იქნეს დროის შემცირებული ვადები.

1.3. შეცვლილი MEL–ის სააგენტოში წარმოდგენის ვადა არის 90 დღე, რომელიც აითვლება MMEL–ის დამტკიცებული ცვლილების ძალაში შესვლის განსაზღვრული თარიღიდან.

1.4. აღჭურვილობის ჩამონათვალსა და მასთან დაკავშირებულ სხ–ს გაფრენის (Dispatch) პირობებზე დამატებით, MEL უნდა მოიცავდეს:

ა) პრეამბულას, რომელიც საფრენოსნო ეკიპაჟის წევრებისათვის და ტექნიკური მომსახურების პერსონალისთვის მოიცავს სახელმძღვანელო ინფორმაციასა და ტერმინებს. MEL–ის პრეამბულა უნდა მოიცავდეს:

ა.ა) MMEL–ის პრეამბულის შინაარს, რომელიც ითვალისწინებს MEL–ის მოქმედების ფარგლებსა და მასშტაბს;

ა.ბ) MEL–ში გამოყენებულ ტერმინებსა და განმარტებებს;

ა.გ) ნებისმიერ სხვა საჭირო სპეციფიკურ ინფორმაციას MEL–ის მოქმედების ფარგლებთან და გამოყენებასთან დაკავშირებით, რაც არ არის განსაზღვრული MMEL–ში;

ა.დ) სახელმძღვანელო ინსტრუქციას თუ როგორ უნდა დადგინდეს მტყუნების ან უწესივრობის წარმოშობის მიზეზი;

ა.ე) სახელმძღვანელო ინსტრუქციას რამდენიმე გაუმართაობის მართვასთან დაკავშირებით, MMEL–ში მოცემული ინსტრუქციის საფუძველზე და მისი გათვალისწინებით;

ა.ვ) სახელმძღვანელო ინსტრუქციას გაუმართავი აღჭურვილობის მოსანიშნად, აღჭურვილობის მდგომარეობასთან დაკავშირებით ეკიპაჟის წევრების ინფორმირებისათვის, რამდენადაც ეს საჭიროა. როდესაც ასეთი აღჭურვილობა ფრენის დროს ხელმისაწვდომია ეკიპაჟისთვის, ამ აღჭურვილობასთან დაკავშირებული მართვის საშუალებები და მაჩვენებლები უნდა იყოს გარკვევით მონიშნული.

ბ) MMEL–ის რევიზიის სტატუსს, რომელსაც ეფუძნება მინიმალური აღჭურვილობის ჩამონათვალი და MEL–ის რევიზიის სტატუსს;

გ) MEL–ის მოქმედების ფარგლებს, მასშტაბს და დანიშნულებას;

დ) საექსპლუატაციო და ტექნიკური მომსახურების პროცედურებს, როგორც MEL–ის შემადგენელ ნაწილს ან სხვა შესაბამის დოკუმენტზე მითითებას, რომელიც ეფუძნება MMEL–ში განსაზღვრულ საექსპლუატაციო და ტექნიკური მომსახურების პროცედურებს;

ე) სხ–ს გაფრენის პირობებს, რომელიც უკავშირდება სპეციალური ნებართვის შესაბამისად შესრულებულ ფრენებს და რომელსაც ექსპლუატანტი ფლობს სსიპ – სამოქალაქო ავიაციის სააგენტოს დირექტორის 2021 წლის 31 მარტის №70 ბრძანებით დამტკიცებული „სპეციალური ნებართვის გაცემის წესის“ შესაბამისად.

1.5. ექსპლუატანტმა უნდა:

ა) დაადგინოს MEL–ში განსაზღვრული თითოეული გაუმართავი ხელსაწყოსთვის, აღჭურვილობისთვის ან ფუნქციისთვის გამოსწორების ინტერვალი. MEL–ში განსაზღვრული გამოსწორების ინტერვალი არ უნდა იყოს MMEL–ში განსაზღვრული შესაბამის გამოსწორების ინტერვალზე ნაკლებად შემზღუდველი. გამოსწორების ინტერვალის ტერმინებთან და კატეგორიებთან დაკავშირებული სახელმძღვანელო ინფორმაცია მოცემულია „CS–MMEL“ და „CS–GEN–MMEL“ სერტიფიცირების სპეციფიკაციებში;

ბ) შეიმუშავოს გაუმართაობის გამოსწორების ეფექტური პროგრამა.

1.6. ექსპლუატანტმა უნდა განსაზღვროს MEL–ში მითითებული საექსპლუატაციო და ტექნიკური მომსახურების პროცედურები, რომლებიც ითვალისწინებს MMEL–ში მითითებულ საექსპლუატაციო და ტექნიკური მომსახურების პროცედურებს. ეს პროცედურები უნდა იყოს ექსპლუატანტის სახელმძღვანელო(ები)ს ან MEL–ის ნაწილი.

1.7. ექსპლუატანტმა უნდა შეცვალოს MEL–ში მითითებული საექსპლუატაციო და ტექნიკური მომსახურების პროცედურები MMEL–ში მითითებულ საექსპლუატაციო და ტექნიკური მომსახურების პროცედურებში ნებისმიერი შესაბამისი ცვლილების შემდეგ.

1.8. ექსპლუატანტმა უნდა:

ა) შეასრულოს საექსპლუატაციო პროცედურები, რომლებიც მითითებულია MEL–ში, როდესაც გეგმავს და/ან ახორციელებს ექსპლუატაციას MEL–ში განსაზღვრული გაუმართავი აღჭურვილობით;

ბ) შეასრულოს MEL–ში განსაზღვრული ტექნიკური მომსახურების პროცედურები MEL–ში მითითებული გაუმართავი აღჭურვილობით ექსპლუატაციის დაწყებამდე.

**2. MEL–ის ფორმატი**

2.1. MEL ფორმატი, მინიმალური აღჭურვილობის ჩამონათვალი და სხ–ს გაფრენის პირობები:

ა) უნდა ემთხვეოდეს MMEL–ს;

ბ) MEL–ის ელემენტები უნდა იყოს წარმოდგენილი „ATA 100/2200 Specification“ ნუმერაციის სისტემით.

2.2. იმ შემთხვევაში, თუ MEL არ აკმაყოფილებს ამ ნაწილის პირველი პუნქტის მოთხოვნებს, იგი უნდა იყოს მკაფიო და არაორაზროვანი.

**3. MEL–ის მოქმედების ფარგლები**

ექსპლუატანტმა MEL–ში უნდა შეიტანოს სახელმძღვანელო ინსტრუქცია ნებისმიერ მტყუნებასთან დაკავშირებით, რომელსაც ადგილი აქვს ფრენის დაწყებასა აფრენის დაწყებას შორის. იმ შემთხვევაში, თუ მტყუნება ხდება ფრენის დაწყებასა აფრენის დაწყებას შორის, ფრენის გაგრძელების ნებისმიერი გადაწყვეტილება უნდა ეფუძნებოდეს პილოტის შეფასებას და მის საფრენოსნო უნარებს. ფრენის გაგრძელებასთან დაკავშირებით რაიმე გადაწყვეტილების მიღებამდე სხ–ს მეთაურმა გადამოწმების მიზნით შესაძლოა გამოიყენოს MEL.

**4. საექსპლუატაციო და ტექნიკური მომსახურების პროცედურები**

4.1. MEL–ში განსაზღვრული საექსპლუატაციო და ტექნიკური მომსახურების პროცედურები უნდა ეფუძნებოდეს MMEL–ში მითითებულ საექსპლუატაციო და ტექნიკური მომსახურების პროცედურებს. მიუხედავად ამისა, ექსპლუატანტმა შესაძლოა შეიმუშავოს შეცვლილი პროცედურები, როდესაც ისინი უზრუნველყოფენ უსაფრთხოების იმავე დონეს, როგორც ამას მოითხოვს MMEL. ტექნიკური მომსახურების შეცვლილი პროცედურები უნდა შემუშავდეს შესაბამისი მოქმედი საფრენად ვარგისობის მოთხოვნების შესაბამისად.

4.2. MEL–ში განსაზღვრული შესაბამისი საექსპლუატაციო და ტექნიკური მომსახურების პროცედურების უზრუნველყოფა, რომლებიც მითითებულია MEL–ში, მიუხედავად იმისა, თუ ვინ შეიმუშავა ისინი, არის ექსპლუატანტის პასუხისმგებლობა.

4.3. MEL–ის ნებისმიერი ელემენტი, რომელიც საჭიროებს საექსპლუატაციო და ტექნიკური მომსახურების პროცედურას უსაფრთხოების მისაღები დონის უზრუნველყოფის მიზნით, უნდა იყოს იდენტიფიცირებული MEL–ის „შენიშვნების“ ან „გამონაკლისების“ სვეტში/ნაწილში/სექციაში. საექსპლუატაციო პროცედურას მიეთითება "(O)", ხოლო ტექნიკური მომსახურების პროცედურას "(M)". „(O)(M)“–ის ერთობლივად აღნიშვნა გულისხმობს, რომ საჭიროა როგორც საექსპლუატაციო, ისე ტექნიკური მომსახურების პროცედურა.

4.4. ყველა პროცედურის დამაკმაყოფილებელი შესრულება, მიუხედავად იმისა, თუ ვინ ასრულებს მათ, არის ექსპლუატანტის პასუხისმგებლობა.

**5. საექსპლუატაციო და ტექნიკური მომსახურების პროცედურები — შესაბამისი ცვლილებები**

5.1. MMEL–ში განსაზღვრული საექსპლუატაციო და ტექნიკური მომსახურების პროცედურებში ცვლილებები მიიჩნევა შესაბამის ცვლილებად და საჭიროებს MEL–ში მითითებული ტექნიკური მომსახურების და საექსპლუატაციო პროცედურების ცვლილებას, როდესაც:

ა) ექსპლუატანტის MEL–ში გამოიყენება შეცვლილი პროცედურა;

ბ) ცვლილების მიზანია გააუმჯობესოს შესაბამისობა სხ–ს გაფრენის პირობებთან, რომელიც განსაზღვრულია დაკავშირებულ MMEL–ში.

5.2. ტექნიკური მომსახურების პროცედურების და საექსპლუატაციო პროცედურების ცვლილების ვადა არის 90 დღე, რომელიც აითვლება MMEL–ში აღნიშნული პროცედურების ცვლილების ხელმისაწვდომობის დღიდან. უსაფრთხოებასთან დაკავშირებული ცვლილებების დანერგვისათვის სააგენტოს მიერ შესაძლოა მოთხოვნილ იქნეს დროის შემცირებული ვადები.